# Joan Barreda Bort

Joan Barreda Bort (Torreblanca, 11 d'agost de 1983) és un pilot de motociclisme valencià que ha destacat en competicions d'enduro i raids. Les seves participacions en el Ral·li Dakar han anat millorant any rere any, fins al punt d'haver-ne esdevingut un dels favorits de cara a la victòria final d'ençà de l'edició del 2014. Actualment forma part de l'equip oficial d'Honda.

## Trajectòria

Barreda començà a destacar de ben jove en competicions de motocròs, arribant a guanyar-ne el Campionat d'Espanya aleví en la cilindrada de 60 cc l'any 1993 i el de 80 cc en categoria juvenil el 1996, tots dos amb una Kawasaki. Després d'haver seguit competint regularment en motocròs i haver practicat també l'enduro, debutà al Ral·li Dakar durant l'edició del 2011 amb una Aprilia sense gaire sort, ja que a la segona etapa caigué i hagué d'abandonar mentre figurava entre els primers classificats. Aquell mateix any guanyà dues etapes del Ral·li del Marroc.
A l'edició del 2012 del Ral·li Dakar canvià l'Aprilia per una Husqvarna i hi aconseguí la seva primera victòria d'etapa, en guanyar per davant de Marc Coma i Cyril Despres, aconseguint acabar la prova en la cinquena posició de la general. Aquell mateix any guanyà el Ral·li dels Faraons i fou segon al Ral·li del Marroc i al de Dubai, totes elles proves puntuables per al campionat d'aquesta especialitat. També va guanyar la Baja España-Aragón, puntuable per a la Copa del Món FIM de Bajas d'aquell any.
El 2013 fou l'any de la seva confirmació, ja que va guanyar quatre etapes del Ral·li Dakar, fou segon en una i tercer en dues, per bé que un problema amb la bomba de benzina de la Husqvarna durant la cinquena etapa li impedí de lluitar per la victòria, acabant-hi finalment en el dissetè lloc final i essent el segon pilot dels Països Catalans classificat, per darrere de Joan Pedrero que fou cinquè.
El 2014 es va publicar que té la seua residència fiscal a Andorra.

## Palmarès

* 1993
** Campió d'Espanya de motocròs aleví 60cc (Kawasaki)
* 1996
** Campió d'Espanya de motocròs juvenil 80cc (Kawasaki)
* 2011
** Guanyador de 2 etapes al Ral·li del Marroc (Aprilia)
* 2012
** Guanyador d'una etapa al Ral·li Dakar i cinquè a la general (Husqvarna)
** Guanyador del Ral·li dels Faraons (Husqvarna)
** Guanyador de la Baja España-Aragón (Husqvarna)
* 2013
** Guanyador de 4 etapes al Ral·li Dakar i 17è a la general (Husqvarna)
* 2014
** Guanyador de 5 etapes al Ral·li Dakar i 7è a la general (Honda)

## Referències

* ↑ «Corredores - Joan Barreda Bort» (en castellà). dakar.com, 01-01-2014. [Consulta: 8 gener 2014].
* ↑ «RFME Campeonatos de España de Motocross / Supercross / Freestyle» (PDF) (en castellà). fedemoto.info. RFME, 2013. Arxivat de l'original el 9 de gener 2014. [Consulta: 8 gener 2014].
* ↑ «Joan Barreda abandona el Dakar» (en castellà). marca.com. Europa Press, 04-01-2011. [Consulta: 8 gener 2014].
* ↑ Martín, Jaime. «Joan Barreda gana el Rally de los Faraones» (en castellà). marca.com. Marca, 06-10-2012. [Consulta: 8 gener 2014].
* ↑ «Joan Barreda finaliza segundo en el Rally de Marruecos». eleconomista.es, 20-10-2012. [Consulta: 8 gener 2014].
* ↑ «Joan Barreda se lleva su primera Baja España-Aragón» (en castellà). marca.com. Europa Press, 22-07-2012. [Consulta: 8 gener 2014].
* ↑ Martín, Jaime. «Barreda completa el poker» (en castellà). marca.com. Diari Marca, 15-01-2013. [Consulta: 8 gener 2014].
* ↑ Domínguez, Carlos. «Marc Márquez "El andorrano"» (en castellà). formulamoto.es, 09-12-2014. Arxivat de l'original el 6 d'agost 2015. [Consulta: 15 desembre 2014].

## Enllaços externs

* Notícia sobre la primera etapa del Ral·li Dakar 2014 al portal del 3/24
* Imatge de Barreda amb la Husqvarna al Ral·li Dakar del 2013